
Kedvtelésből tartott nyulak felső légúti mikrobiomjának elemzése, illetve antibiotikum-érzékenységi vizsgálata

A nyulak felső légúti megbetegedései egyre gyakrabban fordulnak elő az állatorvosi rendelőkben, hiszen folyamatosan nő a házikedvencként tartott nyulak száma és az igény a gyors és hatékony kezelésükre. Ez ellen gyakran a legnagyobb akadályt az antimikrobiális rezisztencia terjedése jelenti. A kutatás céljául tűztük ki, hogy megállapítsuk a nyulak felső légutaiban leggyakrabban elforduló és legjelentősebb baktériumfajokat, továbbá felmérjük ezek rezisztencia profilját. Ennek ismeretében csökkenthető lehet a felesleges antibiotikum felhasználás, amely nagyban hozzájárul az antibiotikum rezisztencia terjedéséhez, valamit elősegíti a nyulak eredményes gyógykezelését.
Kutatásunk során vizsgáltunk Pasteurella, Bordetella, Staphylococcus, Pseudomonas és Moraxella törzseket is. Összesen 73 nyúlból vettünk orrtampon mintát, amelyekből különböző baktériumtörzseket izoláltunk, majd PCR vizsgálatokkal, illetve 16S rRNS szekvenciaanalízis segítségével elvégeztük a fajazonosítást. Ennek során egy új Moraxella PCR reakciót is kifejlesztettünk. A Pasteurella törzsek esetében megállapítottuk az alfajt, LPS genotípust, Heddleston szerotípust és a buroktípust is. A klinikailag releváns baktériumtörzsek rezisztencia viszonyait korongdiffúziós vizsgálat segítségével mértük fel 11 antibiotikummal szemben. A leggyakrabban kimutatott baktériumfajok a Staphylococcus nemzetségbe tartoztak. Magasabb rezisztenciát penicillin G-vel és augmentinnel szemben mutattak. Alacsony volt a rezisztencia mértéke doxiciklinnel, klóramfenikollal, marbofloxacinnal és szulfametoxazol-trimetoprimmel szemben. A Moraxella törzsek voltak a második leggyakoribbak. Rezisztenciát 2 antibiotikummal szemben tapasztaltunk: pradofloxacin és penicillin G. A Pasteurella nemzetségbe tartozó törzsek a harmadik leggyakoribbnak bizonyultak és 3 antibiotikummal szemben találtunk rezisztenciát: augmentin, szulfametoxazol-trimetoprim és penicillin G. A Pseudomonas nemzetségbe tartozó törzsek voltak a negyedik leggyakoribbak, minden törzs MDR-nek bizonyult. Leghatékonyabbnak a marbofloxacin bizonyult 100%-os érzékenységgel, de viszonylag magas volt az érzékenység a gentamicinre, tulatromicinre, pradofloxacinra és enrofloxacinra. Legritkábbnak a Bordetella fajok bizonyultak és csak az augmentinnel szemben mutattunk ki rezisztenciát. A kapott érzékenységi profilok a szakirodalomban fellelhető megfigyelésekkel, valamint a baktériumfajokat jellemző ab ovo rezisztencia tényével is többségében megegyeznek.



